P9_TA(2022)0057

Ο ρόλος του πολιτισμού, της εκπαίδευσης, των μέσων ενημέρωσης και του αθλητισμού στην καταπολέμηση του ρατσισμού

Ψήφισμα του Ευρωπαϊκού Κοινοβουλίου της 8ης Μαρτίου 2022 σχετικά με τον ρόλο του πολιτισμού, της εκπαίδευσης, των μέσων ενημέρωσης και του αθλητισμού στην καταπολέμηση του ρατσισμού (2021/2057(INI))

(2022/C 347/02)

Το Ευρωπαϊκό Κοινοβούλιο,

— έχοντας υπόψη τη Συνθήκη για την Ευρωπαϊκή Ένωση, και ιδίως τη δεύτερη, την τέταρτη, την πέμπτη και την έβδομη παράγραφο του προοιμίου, καθώς και το άρθρο 2, το άρθρο 3 παράγραφος 3 δεύτερο εδάφιο και το άρθρο 6,

— έχοντας υπόψη τα άρθρα 10 και 19 της Συνθήκης για τη λειτουργία της Ευρωπαϊκής Ένωσης,

— έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης, ιδίως τα άρθρα 2, 3, 4, 5 και 21,

— έχοντας υπόψη τον ευρωπαϊκό πυλώνα κοινωνικών δικαιωμάτων, συμπεριλαμβανομένης της τρίτης αρχής για τις ίσες ευκαιρίες και το σχετικό σχέδιο δράσης,

— έχοντας υπόψη την οδηγία 2000/43/ΕΚ του Συμβουλίου, της 29ης Ιουνίου 2000, περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής (1) (οδηγία για τη φυλετική ισότητα),

— έχοντας υπόψη την οδηγία 2000/78/ΕΚ του Συμβουλίου, της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία (2),

— έχοντας υπόψη τη συγκρότηση, τον Ιούνιο του 2016, ομάδας υψηλού επιπέδου της ΕΕ για την καταπολέμηση του ρατσισμού, της ξενοφοβίας και άλλων μορφών μισαλλοδοξίας,

— έχοντας υπόψη την ανακοίνωση της Επιτροπής, της 22ας Μαΐου 2018, με τίτλο «Χτίζοντας μια ισχυρότερη Ευρώπη: ο ρόλος των πολιτικών για τη νεολαία, την εκπαίδευση και τον πολιτισμό» (COM(2018)0268),

— έχοντας υπόψη την ανακοίνωση της Επιτροπής, της 18ης Σεπτεμβρίου 2020, με τίτλο «Ένωση ισότητας: σχέδιο δράσης της ΕΕ για την καταπολέμηση του ρατσισμού 2020-2025» (COM(2020)0565),

— έχοντας υπόψη την ανακοίνωση της Επιτροπής, της 3ης Δεκεμβρίου 2020, με τίτλο «Τα ευρωπαϊκά μέσα ενημέρωσης κατά την ψηφιακή δεκαετία: Σχέδιο δράσης για τη στήριξη της ανάκαμψης και του μετασχηματισμού» (COM(2020)0784),

— έχοντας υπόψη την οδηγία 2010/13/ΕE του Ευρωπαϊκού Κοινοβουλίου και του Συμβουλίου, της 10ης Μαρτίου 2010 , για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων) (3),

— έχοντας υπόψη τον κανονισμό (EE) 2021/817 του Ευρωπαϊκού Κοινοβουλίου και του Συμβουλίου, της 20ής Μαΐου 2021, για τη θέσπιση του προγράμματος «Erasmus+»: το πρόγραμμα της Ένωσης για την εκπαίδευση, την κατάρτιση, τη νεολαία και τον αθλητισμό (4),

— έχοντας υπόψη τον κανονισμό (ΕΕ) 2021/818 του Ευρωπαϊκού Κοινοβουλίου και του Συμβουλίου, της 20ής Μαΐου 2021, για τη θέσπιση του προγράμματος «Δημιουργική Ευρώπη» (2021 έως 2027) (5),

— έχοντας υπόψη τον κανονισμό (ΕΕ) 2021/888 του Ευρωπαϊκού Κοινοβουλίου και του Συμβουλίου, της 20ής Μαΐου 2021, για τη θέσπιση του προγράμματος του Ευρωπαϊκού Σώματος Αλληλεγγύης (6),

— έχοντας υπόψη τον κανονισμό (ΕΕ) 2021/692 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του του προγράμματος «Πολίτες, ισότητα, δικαιώματα και αξίες» (7),

— έχοντας υπόψη την Ευρωπαϊκή Σύμβαση Ανθρωπίνων Δικαιωμάτων,

— έχοντας υπόψη τη σύσταση του Συμβουλίου, της 12ης Μαρτίου 2021, για την ισότητα, την ένταξη και τη συμμετοχή των Ρομά (8),

— έχοντας υπόψη την απόφαση-πλαίσιο 2008/913/ΔΕΥ του Συμβουλίου, της 28ης Νοεμβρίου 2008, για την καταπολέμηση ορισμένων μορφών και εκδηλώσεων ρατσισμού και ξενοφοβίας μέσω του ποινικού δικαίου (9),

— έχοντας υπόψη την έκθεση του Οργανισμού Θεμελιωδών Δικαιωμάτων της ΕΕ, της 9ης Ιουνίου 2020, και τη δεύτερη έρευνα της ΕΕ για τις μειονότητες και τις διακρίσεις, της 5ης Δεκεμβρίου 2017, καθώς και τη σχετική έκθεση και σύνοψη με τίτλο «Being Black in the EU» (Ζώντας ως μαύρος στην ΕΕ), της 23ης Νοεμβρίου 2018 και της 15ης Νοεμβρίου 2019 αντίστοιχα, που περιγράφουν τις εμπειρίες των φυλετικών διακρίσεων και της ρατσιστικής βίας μεταξύ ατόμων αφρικανικής καταγωγής στην ΕΕ,

— έχοντας υπόψη την ανακοίνωση της Επιτροπής, της 12ης Νοεμβρίου 2020, με τίτλο «Ένωση ισότητας: στρατηγική για την ισότητα των ΛΟΑΤΚΙ 2020-2025» (COM(2020)0698),

— έχοντας υπόψη την ανακοίνωση της Επιτροπής, της 3ης Μαρτίου 2021, με τίτλο «Ένωση ισότητας: στρατηγική για τα δικαιώματα των ατόμων με αναπηρία 2021-2030» (COM(2021)0101),

— έχοντας υπόψη τα συμπεράσματα του Συμβουλίου, της 15ης Νοεμβρίου 2018, σχετικά με το πρόγραμμα εργασιών στον πολιτιστικό τομέα 2019-2022 (10),

— έχοντας υπόψη το στρατηγικό πλαίσιο της ΕΕ για την ισότητα, την ένταξη και τη συμμετοχή των Ρομά για την περίοδο 2020-2030, της 7ης Οκτωβρίου 2020,

— έχοντας υπόψη την ανακοίνωση της Επιτροπής, της 5ης Οκτωβρίου 2021, με τίτλο «Στρατηγική της ΕΕ για την καταπολέμηση του αντισημιτισμού και τη διαφύλαξη της εβραϊκής ζωής (2021-2030)» (COM(2021)0615),

— έχοντας υπόψη το ψήφισμά του της 19ης Ιουνίου 2020 σχετικά με τις αντιρατσιστικές διαμαρτυρίες μετά τον θάνατο του George Floyd (11),

— έχοντας υπόψη τη σύσταση του Συμβουλίου, της 22ας Μαΐου 2018, για την προώθηση των κοινών αξιών, της εκπαίδευσης χωρίς αποκλεισμούς και της ευρωπαϊκής διάστασης της διδασκαλίας (12),

— έχοντας υπόψη το ψήφισμά του της 26ης Μαρτίου 2019 σχετικά με τα θεμελιώδη δικαιώματα των ατόμων αφρικανικής καταγωγής στην Ευρώπη (13),

— έχοντας υπόψη το ψήφισμά του της 17ης Σεπτεμβρίου 2020 σχετικά με την εφαρμογή των εθνικών στρατηγικών για την ένταξη των Ρομά: καταπολέμηση των αρνητικών συμπεριφορών απέναντι σε άτομα καταγωγής Ρομανί στην Ευρώπη» (14),

— έχοντας υπόψη το ψήφισμά του της 11ης Μαρτίου 2021 σχετικά με τα δικαιώματα του παιδιού ενόψει της Στρατηγικής της ΕΕ για τα δικαιώματα του παιδιού (15),

— έχοντας υπόψη τις διαδικασίες επί παραβάσει της Επιτροπής σε σχέση με τη μη συμμόρφωση με την οδηγία για τη φυλετική ισότητα — Διακρίσεις εις βάρος παιδιών Ρομά στην εκπαίδευση (αριθμοί διαδικασιών επί παραβάσει 20142174, 20152025 και 20152206),

— έχοντας υπόψη τον κανονισμό (ΕΕ) 2021/1057 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, περί ιδρύσεως του Ευρωπαϊκού Κοινωνικού Ταμείου+ (EKT+) (16),

— έχοντας υπόψη το ψήφισμά του της 23ης Νοεμβρίου 2021 για την πολιτική της ΕΕ στον τομέα του αθλητισμού: αξιολόγηση και πιθανή μελλοντική πορεία (17)

— έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση εναρμονισμένων κανόνων σχετικά με την τεχνητή νοημοσύνη (πράξη για την τεχνητή νοημοσύνη) και για την τροποποίηση ορισμένων νομοθετικών πράξεων της Ένωσης (COM(2021)0206)

— έχοντας υπόψη το ψήφισμά του της 11ης Νοεμβρίου 2021 για τον Ευρωπαϊκό Χώρο Εκπαίδευσης: μια κοινή, ολιστική προσέγγιση (18),

— έχοντας υπόψη τη μελέτη που εκπόνησε το Θεματικό Τμήμα Διαρθρωτικών Πολιτικών και Πολιτικής Συνοχής της Γενικής Διεύθυνσης Εσωτερικών Πολιτικών, τον Οκτώβριο του 2021, σχετικά με τον ρόλο του πολιτισμού, της εκπαίδευσης, των μέσων ενημέρωσης και του αθλητισμού στην καταπολέμηση του ρατσισμού,

— έχοντας υπόψη τις γενικές συστάσεις πολιτικής της Ευρωπαϊκής Επιτροπής κατά του ρατσισμού και της μισαλλοδοξίας, και ιδίως τη σύσταση αριθ. 10 της 15ης Δεκεμβρίου 2006 σχετικά με την καταπολέμηση του ρατσισμού και των διακρίσεων στη σχολική εκπαίδευση και μέσω αυτής,

— έχοντας υπόψη τον χάρτη πορείας της Επιτροπής κατά του Ρατσισμού και της Μισαλλοδοξίας, της 27ης Σεπτεμβρίου 2019, σχετικά με την αποτελεσματική ισότητα,

— έχοντας υπόψη την έκτη αξιολόγηση από την Επιτροπή του κώδικα δεοντολογίας για την καταπολέμηση της παράνομης ρητορικής μίσους στο διαδίκτυο,

— έχοντας υπόψη τον στόχο 10 του προγράμματος του ΟΗΕ για τη βιώσιμη ανάπτυξη, μείωση των ανισοτήτων τόσο εντός και όσο μεταξύ των διαφόρων χωρών,

— έχοντας υπόψη τη Διάσκεψη για το Μέλλον της Ευρώπης,

— έχοντας υπόψη τις συστάσεις της ομάδας των ευρωπαϊκών ρυθμιστικών αρχών για τις υπηρεσίες οπτικοακουστικών μέσων σχετικά με τον νέο κώδικα δεοντολογίας για την παραπληροφόρηση που δημοσιεύτηκαν τον Οκτώβριο του 2021,

— έχοντας υπόψη το άρθρο 54 του Κανονισμού του,

— έχοντας υπόψη την έκθεση της Επιτροπής Πολιτισμού και Παιδείας (A9-0027/2022),

A. λαμβάνοντας υπόψη ότι οι διακρίσεις και ο ρατσισμός υπονομεύουν την ανθρώπινη αξιοπρέπεια, τις ευκαιρίες ζωής, την ευημερία, την ευζωία και συχνά την ασφάλεια· λαμβάνοντας υπόψη ότι τα ρατσιστικά στερεότυπα έχουν την τάση να διατηρούνται δια μέσου των γενεών· λαμβάνοντας υπόψη ότι οι διακρίσεις λόγω φυλετικής ή εθνοτικής καταγωγής απαγορεύονται στην ΕΕ· λαμβάνοντας υπόψη ότι οι μετανάστες, οι πρόσφυγες και οι αιτούντες πολιτικό άσυλο υφίστανται ρατσισμό και συμπεριφορές που εισάγουν διακρίσεις·

B. λαμβάνοντας υπόψη ότι, σύμφωνα με τον Οργανισμό Θεμελιωδών Δικαιωμάτων της ΕΕ (19), οι φυλετικές διακρίσεις και η παρενόχληση εξακολουθούν να είναι σύνηθες φαινόμενο σε ολόκληρη την Ευρωπαϊκή Ένωση· λαμβάνοντας υπόψη ότι οι φυλετικές και εθνοτικές μειονότητες ειδικότερα υφίστανται πολύ συχνά παρενοχλήσεις, βία, διαμόρφωση προφίλ λόγω φυλετικής και εθνοτικής καταγωγής και από τα όργανα επιβολής του νόμου, καθώς και ρητορική μίσους, τόσο στο διαδίκτυο όσο και εκτός διαδικτύου· λαμβάνοντας υπόψη ότι η πλειονότητα των ρατσιστικών και ξενοφοβικών περιστατικών λόγω μίσους δεν καταγγέλλονται από τα θύματα (20)· λαμβάνοντας υπόψη ότι οι φυλετικές και εθνοτικές μειονότητες αντιμετωπίζουν διαρθρωτικές διακρίσεις στην ΕΕ και σε ορισμένες περιπτώσεις διαχωρισμό στην καθημερινότητα, όπως στη στέγαση, την υγειονομική περίθαλψη, την απασχόληση, την εκπαίδευση και τα δικαστικά συστήματα·

Γ. λαμβάνοντας υπόψη ότι το σχέδιο δράσης της ΕΕ για την καταπολέμηση του ρατσισμού 2020-2025 περιγράφει τον δομικό ρατσισμό ως τις συμπεριφορές που εισάγουν διακρίσεις, οι οποίες μπορεί να είναι ενσωματωμένες στους κοινωνικούς, οικονομικούς και πολιτικούς θεσμούς, επηρεάζοντας τους μοχλούς της εξουσίας και τη χάραξη πολιτικής·

Δ. λαμβάνοντας υπόψη ότι η Ύπατη Αρμοστεία των Ηνωμένων Εθνών για τα ανθρώπινα δικαιώματα ορίζει τις διαρθρωτικές διακρίσεις ως κανόνες, νόρμες, ρουτίνες, πρότυπα στάσεων και συμπεριφοράς οργανισμών και άλλων κοινωνικών δομών που εμποδίζουν ομάδες ή άτομα να επιτύχουν τα ίδια δικαιώματα και τις ίδιες ευκαιρίες που ισχύουν για την πλειονότητα του πληθυσμού·

E. λαμβάνοντας υπόψη ότι οι μετανάστες, οι πρόσφυγες, οι αιτούντες πολιτικό άσυλο και τα μέλη φυλετικών, θρησκευτικών και εθνοτικών μειονοτήτων έχουν περιορισμένη πρόσβαση στην αγορά εργασίας και συχνά υφίστανται εργασιακή εκμετάλλευση·

ΣΤ. λαμβάνοντας υπόψη ότι είναι αποδεδειγμένο ότι η συλλογή δεδομένων καλής ποιότητας αποτελεί έναν από τους πλέον αποτελεσματικούς τρόπους ανάλυσης των κοινωνικών προβλημάτων — τόσο από ποσοτική όσο και από ποιοτική άποψη — και έχει καθοριστική σημασία για τον σχεδιασμό, την προσαρμογή, την παρακολούθηση και την ανάπτυξη τεκμηριωμένων απαντήσεων δημόσιας πολιτικής σε αυτά τα προβλήματα·

Ζ. λαμβάνοντας υπόψη ότι ορισμένοι διαμορφωτές της κοινής γνώμης και πολιτικοί σε ολόκληρη την ΕΕ υιοθετούν ρατσιστικές και ξενοφοβικές στάσεις, προωθώντας με τον τρόπο αυτό ένα κοινωνικό κλίμα που παρέχει γόνιμο έδαφος για τον ρατσισμό, τις διακρίσεις και τα εγκλήματα μίσους· λαμβάνοντας υπόψη ότι το κλίμα αυτό τροφοδοτείται περαιτέρω από φασιστικά, ακροδεξιά και εξτρεμιστικά κινήματα που προσπαθούν να διχάσουν τις κοινωνίες μας· λαμβάνοντας υπόψη ότι οι ενέργειες αυτές αντιβαίνουν στις κοινές ευρωπαϊκές αξίες και ιδανικά της δημοκρατίας και της ισότητας, τις οποίες έχουν δεσμευτεί να προασπίζουν όλα τα κράτη μέλη·

H. λαμβάνοντας υπόψη ότι πολλές μειονοτικές ομάδες υφίστανται αστυνομική βία, συμπεριλαμβανομένης της συλλογικής τιμωρίας και της διαμόρφωσης εικόνας με βάση φυλετικά χαρακτηριστικά· λαμβάνοντας υπόψη ότι απαιτούνται συγκεκριμένα μέτρα για την καταπολέμηση αυτού του φαινομένου· λαμβάνοντας υπόψη ότι, ως αποτέλεσμα των ελλείψεων στον τομέα του κράτους δικαίου και της ποινικής δικαιοσύνης, τα θύματα αστυνομικής βίας δεν έχουν επαρκή προστασία και πρόσβαση στη δικαιοσύνη και συχνά υφίστανται διώξεις στα χέρια των κρατικών αρχών· λαμβάνοντας υπόψη ότι ο ρατσισμός κατά εθνοτικών και φυλετικών μειονοτήτων έχει οδηγήσει σε πράξεις βίας και δολοφονίες·

Θ. λαμβάνοντας υπόψη ότι ο τρόπος με τον οποίο οι άνθρωποι παρουσιάζονται στα μέσα ενημέρωσης, ανεξαρτήτως φυλετικής ή εθνοτικής καταγωγής, μπορεί να ενισχύσει τα αρνητικά στερεότυπα φυλετικού χαρακτήρα· λαμβάνοντας υπόψη ότι ο πολιτιστικός τομέας και τα μέσα ενημέρωσης έχουν τη δύναμη να προωθήσουν την ένταξη και να καταπολεμήσουν τον ρατσισμό και παρόμοια στερεότυπα·

Ι. λαμβάνοντας υπόψη ότι η καταπολέμηση του ρατσισμού και των διακρίσεων στις κοινωνίες μας, τόσο στο διαδίκτυο όσο και εκτός, φανερών και λανθανουσών, αποτελεί κοινή ευθύνη και πρέπει να ενισχυθεί· λαμβάνοντας υπόψη ότι η Ευρωπαϊκή Ένωση και τα κράτη μέλη πρέπει να εξετάσουν περαιτέρω το ζήτημα του δομικού ρατσισμού και των διακρίσεων που αντιμετωπίζουν πολλές μειονοτικές ομάδες και να δεσμευτούν για την αντιμετώπισή του·

ΙΑ. λαμβάνοντας υπόψη ότι η παραπληροφόρηση στοχεύει συχνά τις μειονότητες και υποκινεί τις κοινωνικές αναταραχές· λαμβάνοντας υπόψη ότι τα ανεξάρτητα και πολυφωνικά μέσα ενημέρωσης που προωθούν ισορροπημένα αφηγήματα στηρίζουν τις κοινωνίες χωρίς αποκλεισμούς·

ΙΒ. λαμβάνοντας υπόψη ότι η αλληλεγγύη και ο σεβασμός της ανθρώπινης ζωής και των άλλων ανθρώπων αποτελούν αξίες που μεταβιβάζονται από γενιά σε γενιά· λαμβάνοντας υπόψη ότι η σχολική εκπαίδευση διαδραματίζει καίριο ρόλο σε αυτή τη διαδικασία·

ΙΓ. λαμβάνοντας υπόψη ότι η πρόσβαση στην εκπαίδευση και σε ένα υψηλό μορφωτικό επίπεδο είναι δύσκολη για τις κοινότητες που αντιμετωπίζουν φυλετικές διακρίσεις σε ολόκληρη την Ευρώπη· λαμβάνοντας υπόψη ότι ο διαχωρισμός στην εκπαίδευση εξακολουθεί να αποτελεί σημαντικό πρόβλημα στην Ευρώπη· λαμβάνοντας υπόψη ότι η τοποθέτηση παιδιών σε χωριστά σχολεία και η μεροληπτική πρακτική της τοποθέτησης παιδιών εθνοτικών και φυλετικών μειονοτήτων σε σχολεία για παιδιά με διανοητική αναπηρία εξακολουθούν να υφίστανται σε ορισμένα κράτη μέλη·

ΙΔ. λαμβάνοντας υπόψη ότι τα σχολεία διαδραματίζουν καθοριστικό ρόλο στην παροχή εμπειρίας σχετικά με την αξία της πολυμορφίας, την προώθηση της ένταξης, την καταπολέμηση του ρατσισμού και τη μείωση των φυλετικών στερεοτύπων και προκαταλήψεων·

ΙΕ. λαμβάνοντας υπόψη ότι είναι σημαντικό τα παιδιά και οι νέοι να βλέπουν ότι εκπροσωπούνται σε ολόκληρη την κοινωνία, συμπεριλαμβανομένης της εκπαίδευσης που τους παρέχεται, στους πολιτιστικούς και αθλητικούς συλλόγους και δραστηριότητες στις οποίες συμμετέχουν και στο διαδίκτυο και τα μέσα ενημέρωσης·

ΙΣΤ. λαμβάνοντας υπόψη ότι, παρόλο που ο αθλητισμός διαδραματίζει καίριο ρόλο στην κοινωνική, πολιτιστική και εκπαιδευτική ζωή και έχει τη δυνατότητα να ενώνει ανθρώπους από διάφορες φυλές, εθνότητες και θρησκείες, και παρόλο που μπορεί να χρησιμοποιηθεί για να φέρει σε επαφή κοινότητες και να δημιουργήσει τις αξίες της ισότητας, της προσβασιμότητας και του σεβασμού, έχουν σημειωθεί επανειλημμένα ρατσιστικά συμβάντα σε αθλητικές εκδηλώσεις και στον αθλητισμό γενικά σε ολόκληρη την Ευρώπη, καθώς και πολλά προβλήματα λόγω ρατσισμού· λαμβάνοντας υπόψη ότι πρέπει να εντοπιστεί και να αντιμετωπιστεί η ριζοσπαστικοποίηση που δημιουργείται στις αθλητικές ομάδες·

ΙΖ. λαμβάνοντας υπόψη ότι οι αρνητικές συνέπειες της πανδημίας COVID-19 έχουν επηρεάσει δυσανάλογα όσους προέρχονται από φυλετικές και εθνοτικές μειονοτικές κοινότητες, προκαλώντας, υπογραμμίζοντας και επιδεινώνοντας τις ανισότητες, μεταξύ άλλων στον πολιτισμό, τα μέσα ενημέρωσης, την εκπαίδευση και τον αθλητισμό· λαμβάνοντας υπόψη ότι η παρενόχληση και τα εγκλήματα μίσους αυξήθηκαν σημαντικά κατά την έξαρση της πανδημίας COVID-19·

Γενικό πλαίσιο

1. τονίζει ότι ο ρατσισμός υπάρχει σε όλους τους τομείς της καθημερινότητάς μας και μπορεί να έχει πολλές μορφές. ζητεί μια προσέγγιση μηδενικής ανοχής στο ζήτημα αυτό· αναγνωρίζει ότι διάφορες ομάδες, κοινότητες και άτομα υφίστανται ρατσισμό, ξενοφοβία και διακρίσεις· αναγνωρίζει ότι κάθε συγκεκριμένη μορφή ρατσισμού έχει ιδιαίτερα χαρακτηριστικά, με ορισμένες μορφές ρατσισμού να είναι πιο εμφανείς σε ορισμένα κράτη μέλη απ’ ό,τι σε άλλα λόγω, μεταξύ άλλων, ιστορικών ή πολιτικών παραγόντων·

2. αναγνωρίζει τη σημασία του σχεδίου δράσης της ΕΕ για την καταπολέμηση του ρατσισμού· χαιρετίζει τη συμπερίληψη ειδικού τμήματος για την εκπαίδευση και συγκεκριμένων αναφορών στα μέσα ενημέρωσης, τον αθλητισμό και τον πολιτισμό· καλεί την Επιτροπή και τα κράτη μέλη να υιοθετήσουν μια ολιστική προσέγγιση και να παράσχουν επαρκή χρηματοδότηση και πόρους προκειμένου να επιτευχθούν οι δεσμεύσεις του σχεδίου με την επιφύλαξη της χρηματοδότησης των υφιστάμενων προγραμμάτων και δράσεων, και με παράλληλη προάσπιση των ευρωπαϊκών αξιών·

3. καλεί την Επιτροπή να διασφαλίσει ότι παρέχονται επαρκείς πόροι στον συντονιστή για την καταπολέμηση του ρατσισμού και ότι θα αναληφθεί από όλες τις ΓΔ το έργο της ενσωμάτωσης της φυλετικής ισότητας στις πολιτικές της ΕΕ·

4. προσβλέπει στην αξιολόγηση του υφιστάμενου νομικού πλαισίου για την καταπολέμηση των διακρίσεων, του ρατσισμού, της ξενοφοβίας και άλλων τύπων μισαλλοδοξίας· καλεί την Επιτροπή να αξιολογήσει την εφαρμογή αυτού του πλαισίου, να καθορίσει πώς να το βελτιώσει όπου χρειάζεται και να συμμετάσχει σε τακτικό διάλογο και ανταλλαγή βέλτιστων πρακτικών με τα κράτη μέλη και τους ενδιαφερόμενους φορείς, ιδίως αυτούς που εκπροσωπούν τις ανησυχίες των ατόμων που πλήττονται από τον ρατσισμό και τις φυλετικές διακρίσεις·

5. υπενθυμίζει ότι τα εθνικά σχέδια δράσης αποτελούν αποτελεσματικό εργαλείο για την αντιμετώπιση του ρατσισμού, των φυλετικών και εθνοτικών διακρίσεων και της σχετικής μισαλλοδοξίας στα κράτη μέλη, καθώς επιτρέπουν την ανάληψη συγκεκριμένης δράσης για την αντιμετώπιση συγκεκριμένων καταστάσεων· εκφράζει τη λύπη του για το γεγονός ότι μόνο 15 κράτη μέλη διαθέτουν τέτοια σχέδια ( 21 ) · προτρέπει την Επιτροπή να δημοσιεύσει τις προγραμματισμένες κοινές κατευθυντήριες αρχές για την εφαρμογή εθνικών σχεδίων δράσης κατά του ρατσισμού και των φυλετικών διακρίσεων, καθώς και άλλων μέσων που θα συνδράμουν στις προσπάθειες σε εθνικό επίπεδο· ζητεί να συμπεριληφθούν ειδικοί στόχοι που θα αντικατοπτρίζουν την πλήρη πολυμορφία της κοινωνίας στον πολιτισμό, την εκπαίδευση, τα μέσα ενημέρωσης και τον αθλητισμό στην ανάπτυξη των εν λόγω σχεδίων· θεωρεί, εν προκειμένω, απαραίτητο να συγκεντρωθούν οι ορθές πρακτικές και να γίνουν κοινό κτήμα των κρατών μελών, προκειμένου να διευκολυνθεί η ανάπτυξη των εθνικών τους σχεδίων δράσης και να προωθηθεί η ανταλλαγή εμπειρίας μεταξύ των εθνικών φορέων·

6. εκφράζει την ικανοποίησή του για τη δημοσίευση και την εφαρμογή ειδικών κατευθυντήριων γραμμών της ΕΕ σχετικά με τη συλλογή δεδομένων για την ισότητα με βάση τη φυλετική ή εθνοτική καταγωγή, όπως ορίζεται στην οδηγία για τη φυλετική ισότητα, δεδομένου ότι αυτά είναι εθελοντικά και ανώνυμα και διασφαλίζουν την προστασία των δεδομένων προσωπικού χαρακτήρα, τον αυτοπροσδιορισμό και τη διαβούλευση με τις σχετικές κοινότητες· καλεί τα κράτη μέλη να προσαρμόσουν τις εθνικές στατιστικές και να άρουν τα εμπόδια, να διευκολύνουν και να βελτιώσουν — κατά περίπτωση — τη συστηματική συλλογή αξιόπιστων, αναλυτικών και ανά χώρα δεδομένων καλής ποιότητας σχετικά με την ισότητα, προκειμένου να εντοπιστούν οι ρίζες του ρατσισμού και των διακρίσεων και να καταβληθούν προσπάθειες για την καταπολέμησή τους και να προωθηθούν τεκμηριωμένες πολιτικές τόσο σε εθνικό όσο και σε ενωσιακό επίπεδο· καλεί την Επιτροπή και τα κράτη μέλη να χρησιμοποιήσουν τα δεδομένα αυτά για να αναπτύξουν πολιτικές για την επίτευξη φυλετικής δικαιοσύνης και το κοινό να έχει πρόσβαση στα δεδομένα αυτά, με πλήρη σεβασμό του θεμελιώδους δικαιώματος της ιδιωτικής ζωής, της προστασίας των δεδομένων προσωπικού χαρακτήρα και της σχετικής νομοθεσίας της ΕΕ, συμπεριλαμβανομένης της οδηγίας για τη φυλετική ισότητα, του γενικού κανονισμού για την προστασία των δεδομένων ( 22 ) και του προτεινόμενου κανονισμού για την προστασία της ιδιωτικής ζωής στις ηλεκτρονικές επικοινωνίες ( 23 ) , καθώς και των σχετικών εθνικών νομικών πλαισίων·

7. χαιρετίζει τη δέσμευση για πολυμορφία και ένταξη στο πλαίσιο του προγράμματος Erasmus +, του προγράμματος «Δημιουργική Ευρώπη», του Ευρωπαϊκού Σώματος Αλληλεγγύης, του προγράμματος «Πολίτες, ισότητα, δικαιώματα και αξίες», του προγράμματος «νέο ευρωπαϊκό Μπάουχαους», του ΕΚΤ+ και της Ευρωπαϊκής Εγγύησης για τη Νεολαία· τονίζει την ανάγκη συστηματικής παρακολούθησης και ανάλυσης της συμβολής καθενός από αυτά τα προγράμματα στην καταπολέμηση του ρατσισμού και της καθιέρωησς μιας επισκόπησης των ορθών πρακτικών· καλεί την Επιτροπή να διασφαλίσει ότι οι πρόσφατα δημοσιευθείσες στρατηγικές ένταξης ενσωματώνονται σε όλα τα σχετικά προγράμματα της ΕΕ και τις εκπαιδευτικές, πολιτιστικές, επικοινωνιακές και αθλητικές πρωτοβουλίες και να παρακολουθεί την εφαρμογή και τον αντίκτυπό τους·

8. εκφράζει την ικανοποίησή του για το γεγονός ότι η Επιτροπή αναγνωρίζει την ανάγκη για μια διατομεακή προσέγγιση στη χάραξη πολιτικής· καλεί την Επιτροπή και τα κράτη μέλη να διασφαλίσουν την υλοποίηση των σχετικών στόχων κατά του ρατσισμού σε όλους τους τομείς πολιτικής·

9. σημειώνει με ανησυχία την έλλειψη συμφωνίας στο Συμβούλιο σχετικά με την πρόταση της Επιτροπής της 2ας Ιουλίου 2008 για μια οδηγία του Συμβουλίου για την εφαρμογή της αρχής της ίσης μεταχείρισης των προσώπων ανεξαρτήτως θρησκείας ή πεποιθήσεων, αναπηρίας, ηλικίας ή γενετήσιου προσανατολισμού ( 24 ) · παροτρύνει τα κράτη μέλη να καταλήξουν σε κοινή θέση επ’ αυτού το συντομότερο δυνατόν· υποστηρίζει την Επιτροπή στην προσπάθεια επίτευξης προόδου όσον αφορά την απαιτούμενη ομοφωνία στο Συμβούλιο για την έγκριση της πρότασης αυτής·

10. ενθαρρύνει την περαιτέρω συνεργασία μεταξύ της Ευρωπαϊκής Επιτροπής κατά του Ρατσισμού και της Μισαλλοδοξίας (ECRI), των φορέων ισότητας στα κράτη μέλη, των μη κυβερνητικών οργανώσεων (ΜΚΟ), των κυβερνήσεων και των ενδιαφερόμενων φορέων, ιδίως εκείνων που εκπροσωπούν τις ανησυχίες ατόμων και ομάδων που πλήττονται από τον ρατσισμό και τις φυλετικές διακρίσεις. καλεί ιδίως τα κράτη μέλη να εφαρμόσουν πλήρως τις συστάσεις της Ευρωπαϊκής Επιτροπής κατά του ρατσισμού και της μισαλλοδοξίας·

11. καλεί την Επιτροπή και τα κράτη μέλη να ενισχύσουν την υποστήριξή τους στη Συμμαχία των Πολιτισμών του ΟΗΕ με σκοπό να ενισχυθούν ο διεθνής, διαπολιτισμικός και διαθρησκευτικός διάλογος και η συνεργασία·

12. τονίζει ότι η περιορισμένη πρόσβαση σε τεχνολογίες και ψηφιακές υποδομές στην εκπαίδευση, τον πολιτισμό, τον αθλητισμό και τα μέσα ενημέρωσης ενέχει τον κίνδυνο να δημιουργήσει μια νέα μορφή διακρίσεων και ανισότητας που πρέπει να αντιμετωπιστεί σωστά και γρήγορα από την Επιτροπή και τα κράτη μέλη·

13. καλεί τα κράτη μέλη να οργανώσουν τηλεφωνικές γραμμές άμεσης βοήθειας, φορείς διαμεσολάβησης και εκπαίδευση του προσωπικού για την κατάλληλη αντιμετώπιση και την καταγγελία περιστατικών βίας ή άλλων περιστατικών φυλετικής ή εθνοτικής φύσης στους τομείς της εκπαίδευσης, του πολιτισμού, των μέσων ενημέρωσης και του αθλητισμού·

14. καλεί την Επιτροπή και τα κράτη μέλη να αναπτύξουν μια ενισχυμένη στρατηγική για την προώθηση της ένταξης ανθρώπων από αγροτικές, ορεινές και απομονωμένες περιοχές, ιδιαίτερα νέων και γυναικών, σε δραστηριότητες σχετικές με την εκπαίδευση, τον πολιτισμό, τον αθλητισμό και τα μέσα ενημέρωσης, αναπτύσσοντας και επενδύοντας παράλληλα σε τοπικές και κατάλληλες υποδομές·

15. καλεί την Επιτροπή και τα κράτη μέλη να καταρτίσουν ένα συνεκτικό σχέδιο δράσης για την κατάλληλη αντιμετώπιση του κινδύνου διακρίσεων που αντιμετωπίζουν οι μετακινούμενοι εργαζόμενοι και ιδίως τα παιδιά τους, συμπεριλαμβανομένης της περιορισμένης πρόσβασης σε ποιοτική εκπαίδευση, πολιτισμό, μέσα ενημέρωσης και αθλητισμό·

Πολιτισμός

16. επισημαίνει ότι στις ευρωπαϊκές κοινωνίες παρατηρείται αυξανόμενη πολιτιστική ποικιλομορφία και αυξανόμενο μερίδιο πληθυσμών που γεννήθηκαν στην αλλοδαπή και των απογόνων τους· πιστεύει ότι ο πολιτισμός, η εκπαίδευση και ο αθλητισμός διαδραματίζουν θεμελιώδη ρόλο για την προώθηση μιας ανοικτής κοινωνίας, φιλόξενης προς όλους· θεωρεί σημαντικό να αναγνωριστεί η συμβολή και η κληρονομιά των ανθρώπων αυτών στον ευρωπαϊκό πολιτισμό και να γίνει γνωστή η ιστορία τους·

17. αναγνωρίζει ότι ο ρατσισμός είναι βαθιά ενσωματωμένος στις κοινωνίες μας και συνυφασμένος με τις πολιτιστικές ρίζες και κληρονομιά και με τα κοινωνικά πρότυπα· τονίζει, ως εκ τούτου, τον σημαντικό ρόλο που μπορεί και πρέπει να διαδραματίσει ο πολιτισμός στην καταπολέμηση των διακρίσεων και του ρατσισμού, στην προώθηση της κοινωνικής ένταξης, της διαφορετικότητας, της ισότητας και της ανεκτικότητας· τονίζει τη σημασία της προώθησης της διαπολιτισμικής μάθησης·

18. επισημαίνει την τεράστια συμβολή των διαφόρων κοινοτήτων στην πολιτιστική και γλωσσική πολυμορφία της Ευρώπης·

19. εκφράζει τη λύπη του για την ύπαρξη εμποδίων στη συμμετοχή των μειονοτήτων στον πολιτισμό, όπως στερεότυπα, προκαταλήψεις, διαχωρισμός και γκετοποίηση· καλεί την Επιτροπή και τα κράτη μέλη να προωθήσουν πρωτοβουλίες για μια πιο διαφοροποιημένη συμμετοχή στον πολιτιστικό τομέα των κοινοτήτων και ατόμων που αντιμετωπίζουν ρατσισμό, αίροντας τα εμπόδια αυτά μέσω χρηματοδότησης από όλα τα σχετικά προγράμματα· ζητεί αύξηση της στήριξης των υφιστάμενων διαύλων και τη δημιουργία δικτύων στήριξης και δραστηριοτήτων προβολής, μεταξύ άλλων για τις προαστιακές, τις αγροτικές και τις εξόχως απόκεντρες περιοχές·

20. καλεί τα κράτη μέλη να δρομολογήσουν πρωτοβουλίες που θα ενθαρρύνουν άτομα με διαφορετικό φυλετικό και εθνοτικό υπόβαθρο να συμμετέχουν σε πολιτιστικές εκδηλώσεις, όπως συστήματα κουπονιών ή παρόμοιες προσπάθειες·

21. καλεί την Επιτροπή και τα κράτη μέλη να βελτιώσουν την παρακολούθηση και την αξιολόγηση, μεταξύ άλλων μέσω δοκιμών και ανταλλαγής συμμετοχικών εργαλείων και βέλτιστων πρακτικών, τα οποία μπορούν να καταδείξουν τα αποτελέσματα της προώθησης της ένταξης, της απαγόρευσης των διακρίσεων και της καταπολέμησης του ρατσισμού μέσω του πολιτισμού και να συμβάλουν στη χάραξη πολιτικών χωρίς αποκλεισμούς·

22. καλεί τα κράτη μέλη και τους σχετικούς ενδιαφερόμενους φορείς να προωθήσουν την πολυμορφία στα πολιτιστικά ιδρύματα μεταξύ τόσο των εργαζομένων όσο και της διοίκησης, εφαρμόζοντας κριτήρια επιλεξιμότητας και ανάθεσης σε οργανισμούς που επωφελούνται από δημόσιους πόρους και διασφαλίζοντας ότι όλοι οι εργαζόμενοι αμείβονται από την αρχή της σταδιοδρομίας τους·

23. χαιρετίζει το έργο της ομάδας εργασίας για την ανοικτή μέθοδο συντονισμού (OMC) των εμπειρογνωμόνων των κρατών μελών σχετικά με την ισότητα των φύλων στον πολιτιστικό και τον δημιουργικό τομέα· καλεί τα κράτη μέλη να συμπεριλάβουν στο επόμενο πρόγραμμα εργασίας για τον πολιτισμό μια παρόμοια ομάδα εργασίας εμπειρογνωμόνων των κρατών μελών για την καταπολέμηση του ρατσισμού μέσω των τεχνών και του πολιτισμού· καλεί την ομάδα εργασίας OMC να εκπονήσει μελέτη σχετικά με τον ρόλο που διαδραματίζει ο πολιτιστικός και ο δημιουργικός τομέας στην προώθηση της φυλετικής ισότητας σε αυτούς τους τομείς·

24. χαιρετίζει τη συμπερίληψη των ανθρώπων και των τόπων που έχουν τη μεγαλύτερη ανάγκη ως έναν από τους στρατηγικούς άξονες του νέου ευρωπαϊκού Μπάουχαους· ζητεί η πρωτοβουλία αυτή να λαμβάνει υπόψη την κοινωνική ένταξη των μεταναστών, προκειμένου να τους παρέχεται ίση πρόσβαση σε ευκαιρίες·

25. υποστηρίζει σθεναρά την αναγνώριση από ορισμένα κράτη μέλη της ανάγκης αποκατάστασης των πολιτιστικών έργων και τεχνουργημάτων στον τόπο προέλευσής τους, καθώς αυτό θα συμβάλει στην προώθηση του σεβασμού και της αμοιβαίας κατανόησης της πολιτιστικής κληρονομιάς, καθώς και στην ενίσχυση της αξίας της, μεταξύ άλλων μέσω της πρόσβασης του κοινού στα εν λόγω έργα και αντικείμενα· ζητεί να διεξαχθούν οι αναγκαίες έρευνες, μελέτες και ανταλλαγές για την κατάρτιση συνεκτικών προγραμμάτων αποκατάστασης των πολιτιστικών έργων και τεχνουργημάτων είτε στις χώρες προέλευσής τους είτε σε άλλα κατάλληλα πολιτιστικά ιδρύματα, όπως ορίζονται από το κράτος προέλευσης, σύμφωνα με τις σχετικές διεθνείς συμβάσεις για την προστασία της πολιτιστικής κληρονομιάς· ενθαρρύνει την Επιτροπή να διευκολύνει τον διάλογο για την προώθηση της ανταλλαγής βέλτιστων πρακτικών μεταξύ κρατών μελών, τρίτων χωρών, μουσείων και άλλων πολιτιστικών ιδρυμάτων·

Παιδεία

26. αναγνωρίζει τον αποφασιστικό ρόλο της εκπαίδευσης και της κατάρτισης στην αντιμετώπιση του διαρθρωτικού ρατσισμού και των διακρίσεων, στην οικοδόμηση κοινωνιών χωρίς αποκλεισμούς, στην κατάρριψη προκαταλήψεων και στερεοτύπων και στην προώθηση της ανεκτικότητας, της κατανόησης και της πολυμορφίας· υπογραμμίζει τον ρόλο του νέου Ευρωπαϊκού Χώρου Εκπαίδευσης στην καταπολέμηση όλων των μορφών διακρίσεων εντός και εκτός του σχολείου, ιδίως στην ανάπτυξη ενός ποιοτικού εκπαιδευτικού χώρου χωρίς αποκλεισμούς·

27. υπογραμμίζει το γεγονός ότι συγκεκριμένα στοιχεία της ευρωπαϊκής ιστορίας, συμπεριλαμβανομένης της αποικιοκρατίας, της δουλείας και της γενοκτονίας, ιδίως το Ολοκαύτωμα και άλλες εκδηλώσεις ρατσισμού, εξακολουθούν να έχουν αντίκτυπο στη σημερινή κοινωνία, μεταξύ άλλων στα εκπαιδευτικά συστήματα και τα εκπαιδευτικά προγράμματα· προτείνει την αναθεώρηση των εκπαιδευτικών προγραμμάτων προκειμένου να εξηγηθεί η ιστορία των κοινωνιών μας μέσω μιας εστιασμένης και συγκυριακής προσέγγισης, προκειμένου να κατανοηθεί καλύτερα η σχέση της με το παρόν και να καταβληθούν προσπάθειες για την εξάλειψη των στερεοτύπων που οδηγούν στις διακρίσεις που παρατηρούνται σήμερα·

28. τονίζει την ανάγκη τα προγράμματα σπουδών της ιστορίας να συμπεριλάβουν εκτενέστερα μια αντικειμενική και τεκμηριωμένη μάθηση σχετικά με τις διαφορετικές ρατσιστικές ή εθνοτικές ιδεολογίες, όπως η δουλεία, η αποικιοκρατία ή ο φασισμός, και η εσφαλμένη χρήση της επιστήμης για την αιτιολόγησή τους, καθώς και τις συνέπειες και τα πιθανά κατάλοιπά τους στη σημερινή εποχή·

29. ενθαρρύνει τα κράτη μέλη να προωθήσουν την ανάπτυξη διαφορετικών εκπαιδευτικών προγραμμάτων και εκπαιδευτικών εργαλείων ή δραστηριοτήτων ώστε να διασφαλιστεί ότι περιλαμβάνονται σε αυτά και σε άλλα κύρια μαθήματα συγγραφείς, ιστορικοί, επιστήμονες και καλλιτέχνες, μεταξύ άλλων προσωπικοτήτων από διαφορετικά φυλετικά και εθνοτικά περιβάλλοντα·

30. τονίζει τον ρόλο της εκπαίδευσης στην προαγωγή της ιδιότητας του πολίτη και των κοινών αξιών της ελευθερίας, της ανεκτικότητας και της μη διακριτικής μεταχείρισης· υπογραμμίζει τη σημασία της δημιουργίας συνεργειών μεταξύ της αγωγής του πολίτη σε ολόκληρη την Ευρώπη και των πολιτικών της ΕΕ για την καταπολέμηση του ρατσισμού και των διακρίσεων· ενθαρρύνει τα κράτη μέλη να δώσουν μεγαλύτερη έμφαση στην εκπαίδευση σχετικά με την ιστορία της ΕΕ προκειμένου να ενισχυθεί η συνοχή· πιστεύει ότι οι τομείς αυτοί θα πρέπει να αποτελούν αναπόσπαστο μέρος των προγραμμάτων σπουδών για την αγωγή του πολίτη·

31. καλεί τα κράτη μέλη να προωθήσουν τη γλώσσα, τον πολιτισμό και την ιστορία των μειονοτήτων στα σχολικά προγράμματα διδασκαλίας, στα μουσεία και σε άλλες μορφές πολιτιστικής και ιστορικής έκφρασης και να αναγνωρίσουν τη συμβολή του πολιτισμού τους στην ευρωπαϊκή κληρονομιά· καλεί τα κράτη μέλη να αναπτύξουν συνεκτικά και συνεπή μέτρα, με κατάλληλους προϋπολογισμούς, για να ενισχύσουν, να στηρίξουν και να προωθήσουν τις τέχνες και τον πολιτισμό των ομάδων που αντιμετωπίζουν ρατσισμό και των εθνοτικών ομάδων, και να ερευνήσουν και να διατηρήσουν την υλική και άυλη πολιτιστική κληρονομιά των παραδοσιακών κοινοτήτων·

32. καλεί την Επιτροπή και τα κράτη μέλη να προωθήσουν την πολυγλωσσία ως σημαντικό εργαλείο που φέρνει κοντά τους ανθρώπους

33. υπογραμμίζει τη σημασία της παροχής κατάλληλης στήριξης στα παιδιά των μετακινούμενων εργαζομένων σε όλα τα κράτη μέλη, ώστε να μπορέσουν να μάθουν τη μητρική τους γλώσσα και τον πολιτισμό της χώρας τους και της νέας χώρας διαμονής τους, προκειμένου να εξασφαλιστεί καλύτερα η ένταξή τους·

34. ζητεί να εμβαθυνθεί η μελέτη των κοινών ανθρωπιστικών επιστημών, της ιστορίας, της φιλοσοφίας, των γλωσσών και της λογοτεχνίας, η οποία μπορεί να συμβάλει στην προώθηση του πνεύματος του ευρωπαϊκού πνεύματος ομόνοιας· ζητεί τα προγράμματα σπουδών ιστορίας να έχουν μια εστιασμένη προσέγγιση στην ιστορία των φυλετικών και εθνοτικών κοινοτήτων που ζουν στην Ευρώπη, προκειμένου να ενθαρρύνουν μια ευρύτερη και πιο τεκμηριωμένη άποψη της ευρωπαϊκής και παγκόσμιας ιστορίας και να σφυρηλατήσουν μια καλύτερη κατανόηση των αλληλεπιδράσεων μεταξύ των διαφορετικών ηπείρων πριν, κατά τη διάρκεια και μετά τον ευρωπαϊκό αποικισμό· ζητεί τα βιβλία ιστορίας να δίνουν έμφαση στη συμβολή των κοινοτήτων που αντιμετωπίζουν φυλετικές διακρίσεις στην ανάπτυξη και τη διαμόρφωση της Ευρώπης σήμερα·

35. καλεί τα κράτη μέλη να καταπολεμήσουν ενεργά τις προκαταλήψεις στα σχολικά βιβλία, τα εκπαιδευτικά εργαλεία, τις ταινίες και τα ενημερωτικά προγράμματα για παιδιά και νέους, και στον αθλητισμό· καλεί τα κράτη μέλη να συμπεριλάβουν τους στόχους αυτούς στην εφαρμογή του Ευρωπαϊκού Έτους Νεολαίας 2022·

36. καταδικάζει σθεναρά την πρακτική του φυλετικού και εθνοτικού διαχωρισμού στα σχολεία, η οποία εξακολουθεί να υφίσταται στην Ευρώπη· προειδοποιεί ότι τέτοιες πρακτικές οδηγούν σε περιθωριοποίηση, πρόωρη εγκατάλειψη, χαμηλό ποσοστό εγγραφών, δημιουργία παράλληλων κοινωνικών χώρων, διαιωνίζουν τις διαρθρωτικές διακρίσεις και παρεμποδίζουν την ίση πρόσβαση σε ποιότητα ζωής· καλεί όλα τα κράτη μέλη να θεσπίσουν ή να ενισχύσουν πολιτικές χωρίς αποκλεισμούς για την πρόληψη της τοποθέτησης περιθωριοποιημένων ομάδων μαθητών από την προσχολική έως την τριτοβάθμια εκπαίδευση σε χωριστά σχολεία, εκπαιδευτικά ιδρύματα ή τάξεις, είτε σκόπιμα είτε όχι, για την προώθηση της κοινωνικής ένταξης με την διασφάλιση ίσων ευκαιριών για όλους, και να διασφαλίσουν ότι όλα τα παιδιά απολαμβάνουν ισότιμη πρόσβαση σε ποιοτική εκπαίδευση και εξωσχολικές δραστηριότητες, συμπεριλαμβανομένου του πολιτισμού και του αθλητισμού· ενθαρρύνει τα κράτη μέλη να προωθήσουν ενεργά την ένταξη των παιδιών από μειονοτικές ομάδες στα σχολεία και τις τοπικές κοινωνίες και να διαφυλάξουν τον κοσμικό χαρακτήρα της δημόσιας εκπαίδευσης, με σεβασμό στην πολιτιστική και θρησκευτική τους ταυτότητα·

37. καλεί την Επιτροπή και τα κράτη μέλη να λάβουν μέτρα για τη στήριξη των παιδιών που προέρχονται από φυλετικές και εθνοτικές μειονότητες και από επισφαλή κοινωνικοοικονομικά περιβάλλοντα στην πορεία τους προς την αριστεία, βοηθώντας τα να συμμετέχουν σε εξωσχολικές δραστηριότητες (π.χ. τέχνες και αθλητισμός) σε υψηλό επίπεδο, παρέχοντάς τους τη δυνατότητα να εισέλθουν σε σχολεία που ανταποκρίνονται στις ιδιαίτερες ανάγκες τους, παρέχοντας ποιοτικές εκπαιδευτικές ευκαιρίες και παρέχοντας την απαραίτητη χρηματοδότηση·

38. καλεί τα κράτη μέλη να εγγυηθούν το δικαίωμα στην εκπαίδευση για κάθε παιδί και να θεσπίσουν μέτρα για την καταπολέμηση και την πρόληψη της πρόωρης εγκατάλειψης του σχολείου και να εξασφαλίσουν ισότιμη πρόσβαση των φύλων σε ποιοτική εκπαίδευση χωρίς αποκλεισμούς από την προσχολική ηλικία έως την εφηβεία· καλεί την Επιτροπή να σχεδιάσει νέα χρηματοδοτικά εργαλεία ή υποπρογράμματα που θα είναι συμπληρωματικά προς τα μέτρα των κρατών μελών, για στοχευμένη και προσαρμοσμένη στήριξη στην ποιοτική εκπαίδευση για παιδιά από την ηλικία των τριών ετών και άνω, που αντιμετωπίζουν ακραία φτώχεια και δεν έχουν πρόσβαση σε υφιστάμενες και μελλοντικές πρωτοβουλίες της ΕΕ για τη χρηματοδότηση της εκπαίδευσης και της κοινωνικής ένταξης, όπως το Erasmus+, η Εγγύηση για τα Παιδιά ή το Ευρωπαϊκό Κοινωνικό Ταμείο+·

39. αναγνωρίζει τη σημασία της διδασκαλίας παιδιών και νέων ώστε να συνειδητοποιήσουν τον αρνητικό αντίκτυπο της μισαλλοδοξίας και να αναπτύξουν τις δεξιότητες κριτικής σκέψης τους· υπογραμμίζει την ανάγκη να διασφαλιστεί ότι η εκπαίδευση για τα ανθρώπινα δικαιώματα ξεκινά από πολύ μικρή ηλικία και ότι το διδακτικό υλικό αντικατοπτρίζει την ποικιλομορφία και τον πλουραλισμό της κοινωνίας και δεν περιλαμβάνει κανένα ρατσιστικό περιεχόμενο·

40. καλεί την Επιτροπή να προωθήσει την έρευνα σε συστήματα έγκαιρης προειδοποίησης και αποτελεσματικές παιδαγωγικές προσεγγίσεις για την καταπολέμηση του ρατσισμού και των διακρίσεων στα σχολεία, λαμβάνοντας υπόψη τις βέλτιστες πρακτικές στις χώρες της Ευρώπης, και να προωθήσει τη διάδοση των αποτελεσμάτων με στόχο την εξάλειψη του εκφοβισμού για φυλετικούς λόγους·

41. καλεί τα κράτη μέλη να διασφαλίσουν ότι το διδακτικό προσωπικό από φυλετικές και εθνοτικές μειονοτικές ομάδες θα έχει ίση πρόσβαση σε θέσεις διδασκαλίας και εκπαίδευσης σε όλα τα επίπεδα, και ότι θα ληφθούν μέτρα για να διασφαλιστεί ότι τόσο οι εκπαιδευτικοί όσο και οι μαθητές θα προστατεύονται από φυλετικές διακρίσεις στο σχολικό σύστημα·

42. εκφράζει την αντίθεσή του με τις διαρθρωτικές διακρίσεις που υφίστανται χιλιάδες παιδιά πρόσφυγες στην Ευρώπη τα οποία έχουν ελάχιστη ή καθόλου πρόσβαση στην εκπαίδευση· επιβεβαιώνει ότι οι διαχωρισμένες τάξεις στους καταυλισμούς υποδοχής, οι οποίοι λειτουργούν συχνά από εθελοντές, δεν μπορούν να υποκαταστήσουν τη σχολική εκπαίδευση· ζητεί η υποχρεωτική εκπαίδευση των παιδιών προσφύγων στο σχολικό σύστημα της χώρας υποδοχής να αποτελεί προϋπόθεση για την πρόσβαση στη χρηματοδότηση της ΕΕ στον τομέα της μετανάστευσης·

43. καλεί τα κράτη μέλη να παράσχουν επαρκή κατάρτιση στους εκπαιδευτικούς, ανεξάρτητα από το αντικείμενο διδασκαλίας, την εξειδίκευση, την ηλικία των μαθητών ή το είδος του σχολείου στο οποίο πρόκειται να διδάξουν προκειμένου αυτοί να αποκτήσουν τις απαραίτητες δεξιότητες για την προώθηση της ένταξης και την καταπολέμηση των διακρίσεων στο εκπαιδευτικό σύστημα· ζητεί να δοθεί χρόνος σε όλους τους εκπαιδευτικούς και τους εργαζομένους στον τομέα της νεολαίας να συμμετάσχουν στην αρχική εκπαίδευση των εκπαιδευτικών και στη συνεχή επαγγελματική ανάπτυξη με επίκεντρο τη διδασκαλία σε ένα πολυπολιτισμικό, πολυφυλετικό πλαίσιο, καθώς και σε προγράμματα κατάρτισης για την ασυναίσθητη προκατάληψη· καλεί τα κράτη μέλη να θεσπίσουν προγράμματα δια βίου μάθησης για τους δημοσίους υπαλλήλους και τις κρατικές δυνάμεις ασφαλείας με σκοπό να εξαλειφθούν οι ρατσιστικές και ξενοφοβικές συμπεριφορές

44. υπενθυμίζει ότι τα συστήματα τεχνητής νοημοσύνης που προορίζονται να χρησιμοποιηθούν στην εκπαίδευση και την επαγγελματική κατάρτιση, καθώς και σε διαδικασίες πρόσληψης εκπαιδευτικού προσωπικού, θεωρούνται σε ορισμένες περιπτώσεις «υψηλού κινδύνου»· ζητεί να διεξάγονται οι δέουσες εκτιμήσεις κινδύνου πριν από τη χρήση των εν λόγω εργαλείων·

45. τονίζει τη σημασία των εκδηλώσεων μνήμης του προγράμματος «Πολίτες, ισότητα, δικαιώματα και αξίες» (CERV) και την ανάγκη επαρκούς χρηματοδότησης και προβολής έργων που στοχεύουν στη μνήμη, την έρευνα και την εκπαίδευση σχετικά με καθοριστικά γεγονότα στην πρόσφατη ευρωπαϊκή ιστορία και την ευαισθητοποίηση των Ευρωπαίων πολιτών για την κοινή ιστορία, τον πολιτισμό, την πολιτιστική κληρονομιά και τις αξίες τους, ενισχύοντας έτσι την κατανόησή τους για την ΕΕ και την προέλευση, τον σκοπό και την πολυμορφία της·

46. αναγνωρίζει ότι προγράμματα κινητικότητας όπως το Erasmus+ είναι επωφελή για την εκπαιδευτική, κοινωνική, προσωπική και επαγγελματική εξέλιξη και έχουν συμβάλει στην προώθηση της κατανόησης άλλων ατόμων· ενθαρρύνει τη συνεχή έγκριση τέτοιων προγραμμάτων·

47. υπογραμμίζει την αξία της αγωγής του πολίτη της ΕΕ για την αμοιβαία κατανόηση και την κοινωνική συνοχή, που αποτελούν πεποίθηση των πολιτών όπως αντικατοπτρίζεται στη συμβολή τους στη Διάσκεψη για το Μέλλον της Ευρώπης (CoFoE) και λαμβάνεται υπόψη στα συμπεράσματα της διάσκεψης που πρόκειται να δημοσιευθούν φέτος·

48. τονίζει τη σημασία της αναγνώρισης της μη τυπικής και άτυπης εκπαίδευσης, καθώς και της αυτόματης αναγνώρισης διπλωμάτων και τίτλων σπουδών ως βασικών εργαλείων για την παροχή ευκαιριών σε άτομα από φυλετικές και εθνοτικές ομάδες για την καταπολέμηση του δομικού ρατσισμού και των διακρίσεων και την ενίσχυση της πολυμορφίας·

49. αναγνωρίζει τη σημασία των θετικών προτύπων για την επίτευξη ανώτερου μορφωτικού επιπέδου· ενθαρρύνει τη δημιουργία μιας πανευρωπαϊκής πλατφόρμας ατόμων και ομάδων που προέρχονται από φυλετικά και εθνοτικά μειονοτικά περιβάλλοντα, τα οποία θα μπορούν να μοιράζονται τις εμπειρίες τους με τους εκπαιδευόμενους·

50. τονίζει τη σημασία της ευαισθητοποίησης του ευρέος κοινού και της κοινής γνώμης σχετικά με την ποικιλομορφία των κοινωνιών μας μέσω της διδασκαλίας και άλλου σχετικού υλικού·

51. καλεί τα κράτη μέλη να αποφεύγουν τις περικοπές στον προϋπολογισμό για εκπαιδευτικά προγράμματα, διότι μπορεί να συμβάλλουν στην παροχή λιγότερων ευκαιριών για διάλογο σχετικά με τη διαπολιτισμική ευαισθητοποίηση και την καταπολέμηση του ρατσισμού ( 25 )

52. υπογραμμίζει τη σημασία των κοινωνικών προγραμμάτων που χρηματοδοτούνται από την ΕΕ, όπως τα προγράμματα σχολικών γευμάτων, για την ένταξη των κοινωνικά μειονεκτούντων παιδιών και νέων·

Μέσα ενημέρωσης

53. υπογραμμίζει τη σημασία της εκπροσώπησης και της πολυμορφίας στην ανάπτυξη κοινωνιών χωρίς αποκλεισμούς· υπενθυμίζει ότι τα μέσα ενημέρωσης έχουν την ευθύνη να αντικατοπτρίζουν τις κοινωνίες σε όλη τους την πολυμορφία και εκφράζει τη λύπη του για την έλλειψη φυλετικής και εθνοτικής πολυμορφίας σε πολλά μέσα ενημέρωσης· καλεί τους κλάδους του πολιτισμού και των μέσων ενημέρωσης να αποφεύγουν πρακτικές που διατηρούν ή ενισχύουν τα αρνητικά στερεότυπα για τις εθνικές και φυλετικές μειονότητες και τους ενθαρρύνει να δώσουν θετικούς ρόλους στα μέλη αυτών των κοινοτήτων· καλεί τους σχετικούς ενδιαφερόμενους φορείς να αντιμετωπίσουν την πολυμορφία και την εκπροσώπηση στο πλαίσιο της οργάνωσής τους, μεταξύ άλλων με τη δημιουργία ενός υπεύθυνου για την πολυμορφία, και με την υλοποίηση πρωτοβουλιών που αποσκοπούν στη βελτίωση του γραμματισμού των επαγγελματιών των μέσων ενημέρωσης σε θέματα πολυμορφίας και συμμετοχικότητας, προκειμένου να αντικατοπτρίζεται καλύτερα ο ανεξάρτητος και πλουραλιστικός χαρακτήρας του έργου τους·

54. χαιρετίζει την ανακοίνωση και την εκστρατεία ευαισθητοποίησης της Επιτροπής για την προώθηση της πολυμορφίας στον οπτικοακουστικό τομέα τόσο εκτός όσο και εντός της οθόνης· ζητεί η εκστρατεία αυτή να επικεντρωθεί στην πολυμορφία και την ιστορία των κοινοτήτων που αντιμετωπίζουν ρατσισμό και άλλων περιθωριοποιημένων ομάδων, και να υπογραμμιστεί ο τρόπος με τον οποίο η επίτευξη της φυλετικής δικαιοσύνης μπορεί να συμβάλει σε μια πιο συνεκτική, ειρηνική και δημοκρατική Ευρώπη·

55. εκφράζει την ικανοποίησή του για το γεγονός ότι το Ευρωπαϊκό Παρατηρητήριο Ψηφιακών Μέσων έχει επιφορτιστεί με την αντιμετώπιση της παραπληροφόρησης και τη δράση κατά μειονοτικών κοινοτήτων· τονίζει την επείγουσα ανάγκη να δοθεί μεγαλύτερη έμφαση στην ανάπτυξη της κριτικής σκέψης, του γραμματισμού στα μέσα επικοινωνίας και των ψηφιακών δεξιοτήτων στα εκπαιδευτικά προγράμματα· τονίζει τον κρίσιμο ρόλο που μπορεί να έχουν οι εκστρατείες και οι πρωτοβουλίες για τον γραμματισμό στα μέσα ενημέρωσης στον μετριασμό της ρητορικής των φυλετικών διακρίσεων που διαδίδεται μέσω παραπληροφόρησης· υπογραμμίζει την ανάγκη να παρέχονται στους νέους αναλυτικά και επιχειρησιακά εργαλεία προκειμένου να αναγνωρίζουν και να καταπολεμούν τη διάδοση της ρητορικής μίσους στο διαδίκτυο·

56. προτρέπει την Επιτροπή να διασφαλίσει ότι ο ορισμός της ρητορικής μίσους, εντός ή εκτός διαδικτύου, και η ποινικοποίηση των εγκλημάτων μίσους, μεταφέρεται πλήρως και σωστά στην εθνική νομοθεσία των κρατών μελών, και να κινήσει διαδικασίες επί παραβάσει όπου χρειάζεται·

57. χαιρετίζει την έκτη αξιολόγηση του κώδικα δεοντολογίας για την καταπολέμηση της παράνομης ρητορικής μίσους στο διαδίκτυο και την πρόοδο που έχει επιτευχθεί όσον αφορά την εξάλειψη της ρητορικής μίσους στο διαδίκτυο· εκφράζει, ωστόσο, τη λύπη του για το γεγονός ότι, ενώ ο μέσος όρος των ειδοποιήσεων που εξετάζονται εντός 24 ωρών παραμένει υψηλός (81 %), έχει μειωθεί σε σύγκριση με το 2020 (90,4 %) και ότι το μέσο ποσοστό κατάργησης μειώθηκε στο 62,5 % από το 2019 και το 2020· προτρέπει την Επιτροπή να συνεχίσει να συνεργάζεται με τις πλατφόρμες για την εξάλειψη της ρητορικής μίσους στο περιεχόμενό τους και τη βελτίωση του ποσοστού κατάργησης, της διαφάνειας και της ενημέρωσης των χρηστών·

58. εκφράζει ανησυχία για τη διάδοση της ρητορικής μίσους και της παραπληροφόρησης μέσω τεχνητής νοημοσύνης και αλγόριθμων που φιλοξενούν φυλετικό περιεχόμενο και περιεχόμενο που εισάγει διακρίσεις· σημειώνει ότι η ρητορική μίσους και η παραπληροφόρηση προκαλούν διαταραχές στις κοινωνίες μας· ζητεί να καταβληθούν προσπάθειες για την αντιμετώπιση αυτών των δραστηριοτήτων, ιδίως μέσω του σχεδιασμού ειδικής ΤΝ και αλγορίθμων με απώτερο στόχο την ανάσχεση της ρητορικής μίσους και της παραπληροφόρησης και τον μετριασμό των επιπτώσεών της·

59. παρατηρεί ότι τα αγγλικά κυριαρχούν στην ανάπτυξη, την εφαρμογή και τη χρήση της τεχνητής νοημοσύνης, μεταξύ άλλων στα φίλτρα περιεχομένου· προειδοποιεί ότι η ρητορική μίσους στο διαδίκτυο ασκείται και σε άλλες γλώσσες, των οποίων τα φίλτρα περιεχομένου είναι λιγότερο αποτελεσματικά· ζητεί μέτρα για την καταπολέμηση της ρητορικής μίσους σε όλες τις γλώσσες·

60. χαιρετίζει την πρακτική ορισμένων διεθνών παρόχων οπτικοακουστικών μέσων να προσθέτουν δηλώσεις αποποίησης ευθύνης για επιβλαβές και ρατσιστικό περιεχόμενο πριν από τις εκπομπές των μέσων ενημέρωσης· ενθαρρύνει την ανάπτυξη τέτοιων πρακτικών στον ευρωπαϊκό οπτικοακουστικό τομέα·

61. σημειώνει ότι ορισμένα κράτη μέλη διαθέτουν ρυθμιστικούς φορείς στον οπτικοακουστικό τομέα που έχουν την εξουσία να επιβάλλουν κυρώσεις για προγράμματα που προωθούν μεροληπτικό ή ρατσιστικό περιεχόμενο· ενθαρρύνει τα κράτη μέλη να ενισχύσουν εν προκειμένω τους ρυθμιστικούς οργανισμούς τους· ζητεί η ομάδα των ευρωπαϊκών ρυθμιστικών αρχών για τις υπηρεσίες οπτικοακουστικών μέσων να έχει πρόσβαση σε πόρους για τον κατάλληλο συντονισμό των εθνικών οργανισμών στη συλλογή και ανταλλαγή ποιοτικών δεδομένων, καθώς και για την παρακολούθηση των εργασιών αυτών· καλεί την Επιτροπή και τα κράτη μέλη να διακόψουν τη χρηματοδότηση από την ΕΕ και το κράτος για μέσα ενημέρωσης που κρίνονται από τις αρμόδιες ρυθμιστικές αρχές ότι παραβιάζουν τα νομικά πρότυπα και προωθούν τη ρητορική μίσους και την ξενοφοβία·

62. καταδικάζει τη ρατσιστική ρητορική ορισμένων μέσων ενημέρωσης που στιγματίζουν τις κοινότητες που αντιμετωπίζουν ρατσισμό, για παράδειγμα με τη στόχευση των μεταναστών ως πηγή διαφόρων οικονομικών και κοινωνικών προβλημάτων, και με την παροχή δυσανάλογης κάλυψης σε εγκλήματα που διαπράττονται από μετανάστες· καλεί τα κράτη μέλη να λάβουν αποτελεσματικά μέτρα για να εμποδίσουν τα μέσα ενημέρωσης να διαδίδουν ρητορική στιγματισμού και μίσους, ψευδή αφηγήματα, αρνητικές εικόνες συγκεκριμένων εθνοτικών ή φυλετικών ομάδων που απανθρωπίζουν τα μέλη αυτών των ομάδων·

63. υπογραμμίζει την ανάγκη να ενισχυθούν οι αρμοδιότητες των ψηφιακών πλατφορμών και των κοινωνικών δικτύων όσον αφορά την καταπολέμηση της εξάπλωσης της υποκίνησης φυλετικού μίσους κατά των μεταναστών και των μειονοτήτων·

Αθλητισμός

64. τονίζει ότι οι αθλητικοί σύλλογοι και οι ομοσπονδίες διαδραματίζουν καθοριστικό ρόλο στην καταπολέμηση του ρατσισμού, μεταξύ άλλων αυξάνοντας την ευαισθητοποίηση σχετικά με αυτά τα φαινόμενα· υπενθυμίζει την αναγνώριση του αθλητισμού ως κινητήριας δύναμης κοινωνικής ένταξης, ισότητας και προώθησης των αξιών της ΕΕ, όπως αναφέρεται στον κανονισμό για το Erasmus+· εκφράζει την ικανοποίησή του για την παροχή ενωσιακής και εθνικής χρηματοδότησης που θα επιτρέψει σε όσους βρίσκονται σε κατάσταση φτώχειας, ιδίως σε μειονότητες και παιδιά, να συμμετέχουν σε αθλητικές δραστηριότητες·

65. σημειώνει ότι ο ρατσισμός αναφέρεται στις ειδικές τομεακές προτεραιότητες στις εταιρικές σχέσεις για τον αθλητισμό στη Βασική Δράση 2 του ετήσιου προγράμματος εργασίας του 2022 για το Erasmus+ και ότι οι αθλητικές πρωτοβουλίες βάσης που επικεντρώνονται στην ένταξη και την καταπολέμηση του ρατσισμού μπορούν να χρηματοδοτηθούν στο πλαίσιο των νέων εταιρικών σχέσεων μικρής κλίμακας· καλεί την Επιτροπή να παρακολουθεί συστηματικά τον αριθμό και το είδος των αθλητικών σχεδίων που εστιάζουν κυρίως στην καταπολέμηση του ρατσισμού, καθώς και το ύψος της χρηματοδότησης που διατίθεται σε αυτά· καλεί την Επιτροπή να προωθήσει την ένταξη μεταναστών και ατόμων από περιβάλλοντα φυλετικών και εθνοτικών μειονοτήτων σε ομίλους μαζικού αθλητισμού·

66. χαιρετίζει τις προσπάθειες που καταβάλλονται από ΜΚΟ και οργανώσεις βάσης σε διάφορα κράτη μέλη για τη χρήση του αθλητισμού ως μέσου που θα φέρει κοντά τους ανθρώπους και θα καλλιεργήσει τη συλλογική μνήμη με στόχο την οικοδόμηση του σεβασμού και της ένταξης· καλεί την Επιτροπή να αναπτύξει μια βάση δεδομένων με βέλτιστες πρακτικές στους τομείς της αθλητικής εκπαίδευσης και των μέσων ενημέρωσης, ώστε να προωθηθεί η ανάπτυξή τους σε ολόκληρη την Ένωση·

67. αναγνωρίζει ότι θα πρέπει να δοθεί μεγαλύτερη προσοχή στην εκπροσώπηση διαφόρων ομάδων στον αθλητισμό εν γένει και σε διευθυντικές θέσεις σε αθλητικές οργανώσεις, συμπεριλαμβανομένων των γυναικών και εκείνων που έχουν λιγότερες ευκαιρίες, όπως οι πρόσφυγες, οι εθνοτικές και φυλετικές μειονότητες και η κοινότητα των ΛΟΑΤΚΙ· παροτρύνει τα αθλητικά διοικητικά όργανα και φορείς, σε διεθνές, ευρωπαϊκό και εθνικό επίπεδο, να εφαρμόσουν μέτρα για την πολυμορφία και την ένταξη, ιδίως για την αντιμετώπιση του χαμηλού αριθμού γυναικών και μελών εθνοτικών μειονοτήτων σε ηγετικές θέσεις και διοικητικά συμβούλια· καλεί τα κράτη μέλη να αναπτύξουν πολιτικές χωρίς αποκλεισμούς για τον αθλητισμό, με κατάλληλη χρηματοδότηση για να διασφαλίσουν ότι ο αθλητισμός είναι προσβάσιμος σε όλους, ανεξαρτήτως εθνοτικής ή φυλετικής προέλευσης, αναπηρίας ή κοινωνικοοικονομικού περιβάλλοντος·

68. επιμένει σε μια προσέγγιση μηδενικής ανοχής όσον αφορά τον ρατσισμό, τη ρητορική μίσους, τη βία και άλλες ρατσιστικές συμπεριφορές στον αθλητισμό, και προτρέπει την Επιτροπή, τα κράτη μέλη και τις αθλητικές ομοσπονδίες να αναπτύξουν μέτρα για την πρόληψη τέτοιων περιστατικών και να θεσπίσουν αποτελεσματικές κυρώσεις και μέτρα για την υποστήριξη των θυμάτων, καθώς και μέτρα για την προστασία από αντίποινα των αθλητών που καταγγέλλουν τον ρατσισμό ή μιλούν υπέρ της διαφορετικότητας·

69. προτρέπει την Επιτροπή να αναπτύξει συστάσεις ή κατευθυντήριες γραμμές στον αθλητισμό προκειμένου να καταπολεμηθεί ο ρατσισμός στον αθλητισμό σε τοπικό, περιφερειακό, εθνικό και ευρωπαϊκό επίπεδο και να προωθηθεί η ένταξη και ο σεβασμός, και όσων έχουν ανάγκη συγκεκριμένης περιβολής, σε όλα τα επίπεδα του αθλητισμού· καλεί τις αθλητικές οργανώσεις και φορείς σε όλα τα επίπεδα να συμβάλουν ενεργά στη δημιουργία αυτού του κώδικα, να προσχωρήσουν σε αυτόν και να τον ενσωματώσουν στο καταστατικό τους· ενθαρρύνει τις οργανώσεις να ευαισθητοποιήσουν τα μέλη και τις οικογένειές τους, καθώς και το ευρύτερο κοινό όσον αφορά τον εν λόγω κώδικα και το περιεχόμενό του·

o

o o

70. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ L 180 της 19.7.2000, σ. 22.

(2) ΕΕ L 303 της 2.12.2000, σ. 16.

(3) ΕΕ L 95 της 15.4.2010, σ. 1.

(4) ΕΕ L 189 της 28.5.2021, σ. 1.

(5) ΕΕ L 189 της 28.5.2021, σ. 34.

(6) ΕΕ L 202 της 8.6.2021, σ. 32.

(7) ΕΕ L 156 της 5.5.2021, σ. 1.

(8) ΕΕ C 93 της 19.3.2021, σ. 1.

(9) ΕΕ L 328 της 6.12.2008, σ. 55.

(10) ΕΕ C 460 της 21.12.2018, σ. 12.

(11) ΕΕ C 362 της 8.9.2021, σ. 63.

(12) ΕΕ C 195 της 7.6.2018, σ. 1.

(13) ΕΕ C 108 της 26.3.2021, σ. 2.

(14) ΕΕ C 385 της 22.9.2021, σ. 104.

(15) ΕΕ C 474 της 24.11.2021, σ. 146.

(16) ΕΕ L 231 της 30.6.2021, σ. 21.

(17) Κείμενα που εγκρίθηκαν, P9_TA(2021)0463.

(18) Κείμενα που εγκρίθηκαν, P9_TA(2021)0452.

(19) EU Agency for Fundamental Rights, «Second European Union minorities and discrimination survey — main results», 6 Δεκεμβρίου 2017· «Second European Union minorities and discrimination survey: Muslims — selected findings», 21 Σεπτεμβρίου 2017· «Experiences and perceptions of antisemitism — second survey on discrimination and hate crime against Jews in the EU» (Εμπειρίες και αντιλήψεις αντισημιτισμού — Δεύτερη έρευνα σχετικά με τις διακρίσεις και τα εγκλήματα μίσους κατά των Εβραίων στην ΕΕ), 10 Δεκεμβρίου 2018· «Second European Union minorities and discrimination survey: Roma — selected findings», 29 Νοεμβρίου 2016· «Second European Union minorities and discrimination survey: being Black in the EU», 23 Νοεμβρίου 2018.

(20) Ό.π..

(21) Από το 2019, σύμφωνα με την έκθεση του Οργανισμού Θεμελιωδών Δικαιωμάτων της ΕΕ της 9ης Ιουνίου 2020.

(22) ΕΕ L 119 της 4.5.2016, σ. 1.

(23) Πρόταση κανονισμού του Ευρωπαϊκού Κοινοβουλίου και του Συμβουλίου για τον σεβασμό της ιδιωτικής ζωής και την προστασία των δεδομένων προσωπικού χαρακτήρα στις ηλεκτρονικές επικοινωνίες (COM(2017)0010).

(24) COM(2008)0426.

(25) «The role of Culture, education, media and sport in the fight againstrac» (Ο ρόλος του πολιτισμού, της εκπαίδευσης, των μέσων ενημέρωσης και του αθλητισμού στην καταπολέμηση του ρατσισμού), Γενική Διεύθυνση Εσωτερικών Πολιτικών του Ευρωπαϊκού Κοινοβουλίου, Θεματικό Τμήμα Διαρθρωτικών Πολιτικών και Πολιτικής Συνοχής, Οκτώβριος 2021, σ. 13.